b"\n_START_ARTICLE_\nLela B. Njatin\n_START_SECTION_\nLiterarno ustvarjanje\n_START_PARAGRAPH_\nLiteraturo ustvarja od 1976. Sredi\xc5\xa1\xc4\x8dna tema njene literature je odtujenost. _NEWLINE_Za fragmentarni roman Nestrpnost je bila leta 1989 nagrajena s priznanjem zlata ptica za najbolj\xc5\xa1e dose\xc5\xbeke mladih ustvarjalcev. V romanu je na podlagi filozofskega premisleka in s sredi\xc5\xa1\xc4\x8dnim motivom vojne opisan svet odtujenosti, v katerem ni tolerance do samote. _NEWLINE_V pravljici Velikanovo srce je odtujenost pri\xc4\x8darala kot strah pred soo\xc4\x8denjem s \xc4\x8dustvi. Pravljica je bila leta 1997 nominirana za nagrado ve\xc4\x8dernica. _NEWLINE_V basni Zakaj je babica jezna je kot povod za odtujenost opisan strah pred bolnimi in starej\xc5\xa1imi. Basen je bila leta 2013 nominirana za nagrado desetnica. _NEWLINE_Njen literarni opus obsega: roman, kratke zgodbe, filmske in stripovske scenarije, eseje in pravljice.\n_START_SECTION_\nSodelovanja\n_START_PARAGRAPH_\n1991 sta Zemira Alajbegovi\xc4\x87 in Neven Korda ustvarila prvi slovenski dolgometra\xc5\xbeni videofilm Nestrpnost (TV Slovenija in Brut film) po predlogi romana Lele B. Njatin Nestrpnost._NEWLINE_2004 je Barbara Novakovi\xc4\x8d ustvarila predstavo Projekt5/Manifestacija doma (Mestno gledali\xc5\xa1\xc4\x8de ljubljansko in Zavod Museum) po predlogi kratke zgodbe Lele B. Njatin Nebo nad Ljubljano.\n_START_SECTION_\nObjave v tujih antologijah\n_START_PARAGRAPH_\nSchnellstrasse, Fernlicht/Hitra cesta, Ostra lu\xc4\x8d, Kovi\xc4\x8d, Grafenauer, \xc5\xa0alamun, Jan\xc4\x8dar, B. Njatin; The Day Tito Died, Jan\xc4\x8dar, Gradi\xc5\xa1nik, Virk, B. Njatin, Blatnik (Forest Books, London 1993); The Third Shore, Women's Fiction from East Central Europe, antologija desetih pisateljic (Northwestern University Press, Evanston 2005). Izstopa tudi njena objava v monografiji o Antonyju Gormleyju.\n_START_SECTION_\nVizualno ustvarjanje\n_START_PARAGRAPH_\nPrva vizualna dela je ustvarila med 1977 in 1984. Za\xc4\x8dela je z ustvarjanjem konkretne poezije (antologije Westeast in druge kolektivne internacionalne samozalo\xc5\xbebe), nadaljevala pa kot konceptualna umetnica. _NEWLINE_Od leta 2010 dalje se osredoto\xc4\x8da na performativna (Nisem hotel vedeti, a izvedel sem)  ali sestavljena dela o kolektivnem spominu (Streli\xc5\xa1\xc4\x8de. Plati plasti), fragmentarni identiteti, nematerialnem zna\xc4\x8daju umetnosti (Odsotnost. Hommage \xc3\xa0 Igor Zabel), razmerjih institucije-umetnost (Beseda velja), o umetnosti v urbanem prostoru (Mestni vrh. Fiksiranje to\xc4\x8dke) ter o umetnosti kot obljubi/prezentaciji smisla (Obljuba resnice. Portret matere)._NEWLINE_Prvo samostojno razstavo z naslovom Kulturna identiteta Ko\xc4\x8devja. O umetnosti je imela leta 2013 v Pokrajinskem muzeju Ko\xc4\x8devje. Istega leta je bila njena druga samostojna razstava Nisem hotel videti, a uvidel sem v Galeriji V\xc5\xbeigalica/MGML, Ljubljana._NEWLINE_V njenem vizualnem opusu izstopa na\xc4\x8din, kako raziskuje lokalna okolja. Obravnava splet specifi\xc4\x8dnih socialnih, zgodovinskih in metafizi\xc4\x8dnih fenomenov, pri tem pa vzpostavlja mo\xc4\x8dno ob\xc4\x8dutje sovpadanja najbolj notranjega in najbolj zunanjega, ki ga najbolje opi\xc5\xa1e izraz ekstimnost. Njena dela delujejo kot likovne in umetni\xc5\xa1ke prispodobe kulturne in socialne zgodovine, hkrati pa so materializacija umetni\xc4\x8dinega spomina._NEWLINE_2016 je za umetni\xc5\xa1ko ustvarjanje prejela Priznanje Ob\xc4\x8dine Ko\xc4\x8devje Deklica s pi\xc5\xa1\xc4\x8dalko.\n_START_SECTION_\nSodelovanja\n_START_PARAGRAPH_\n1981 je razstavljala skupaj z Matja\xc5\xbeem Marincljem, Vitom Ora\xc5\xbemom, Ljubico Pavlovec, Andrejem Trobentarjem, Rudijem Uranom in Matja\xc5\xbeem Weissom na razstavi DASEVIDIDASENEKIDELA v Likovnem salonu Ko\xc4\x8devje. _NEWLINE_1983 je ustvarila alternativno modno revijo Linije sile skupaj z Lidijo Bernik, Tanjo Lakovnik in Marijo Mojco Punger\xc4\x8dar v Galeriji \xc5\xa0KUC, Ljubljana._NEWLINE_2014 je Rudi Uran ustvaril kratkometra\xc5\xbeni re\xc5\xbeirani dokumentarec Streli v Ko\xc4\x8devju (Studio Kramberger Uran, Maribor) o razstavi Lele B. Njatin Narod si bo pisal sodbo sam.\n_START_SECTION_\nSamostojne razstave v tujini\n_START_PARAGRAPH_\nDjevojka sa pi\xc5\xa1taljkom. Koliko drugih je u meni, koliko mene je u drugima. Institute for Contemporary Art, Zagreb 2015_NEWLINE_Subverzivno tijelo. Konceptualna djela 1977-2015. Muzej suvremene umjetnosti Zagreb, Zagreb 2016"